騎馬行答贈吳中張子潜鄉貢
作者：戴表元
朝代：宋

paragraphs: 君不見天上續絃膠，又不見海外切玉刀。
傍人錯愕心自快，痕迹過眼無秋毫。
吳江先生淮海客，長篇大章歌落托。
白袍只作東土音，黑頭曾射南宮策。
霜清水落芙蓉開，酒酣獨上吳王臺。
緘書右望寄飛鳥，乘風忽擬穿蓬萊。
人生相逢不在早，賈生太少顔生老。
興來亦欲向西遊，約君騎馬閶門道。